**Ministru kabineta rīkojuma projekta „Par apropriācijas pārdali” sākotnējās ietekmes novērtējuma ziņojums (anotācija)**

|  |  |
| --- | --- |
| Tiesību akta projekta anotācijas kopsavilkums | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts paredz valsts budžeta līdzekļu 295 000 *euro* apmērā pārdali starp Izglītības un zinātnes ministrijas programmām, tādejādi nodrošinot 2019.gada janvārī Latvijā paredzēto nacionālas nozīmes starptautisku sporta sacensību (Pasaules kausa posma kamaniņu sportā, kā arī Eiropas kausa posma skeletonā un bobslejā divniekiem) organizēšanas izdevumu segšanu 2018.gadā, kā arī atbalstīt valsts pārvaldībā esošo nacionālo sporta bāzu (Bobsleja un kamaniņu trases „Sigulda” un Sporta centra „Mežaparks”) attīstību. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | 1. Nepieciešamība nodrošināt 2019.gada janvārī Latvijā paredzēto nacionālas nozīmes starptautisku sporta sacensību organizēšanas izdevumu segšanu 2018.gadā, kā arī atbalstīt valsts pārvaldībā esošo nacionālo sporta bāzu attīstību. 2. Likuma “Par valsts budžetu 2018.gadam” 31.panta 5.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2019.gada janvārī Latvijā (Bobsleja un kamaniņu trasē „Sigulda””) norisināsies divas nozīmīgas nacionālas nozīmes starptautiskas sporta sacensības – 2019.gada FIL pasaules kausa posms kamaniņu sportā (organizē biedrībai „Latvijas Kamaniņu sporta federācija” (turpmāk – LKSF)) un 2019.gada IBSF Eiropas kausa posms skeletonā un bobslejā divniekiem (organizē biedrība „Latvijas Bobsleja un skeletona federācija” (turpmāk – LBSF)). Abas minētās sporta sacensības Latvijā ir norisinājušās arī iepriekšējos gados un to organizēšanas izdevumu segšanai arī iepriekšējos gados ir ticis piešķirts valsts budžeta līdzfinansējums no Izglītības un zinātnes ministrijas (turpmāk – IZM) valsts budžeta programmas 09.00.00 „Sports” apakšprogrammas 09.16.00 „Dotācija nacionālās nozīmes starptautisku sporta pasākumu organizēšanai Latvijā”. Lai gan abas minētās sporta sacensības norisināsies 2019.gada janvārī, lielākā daļa no izdevumiem, kas saistīti ar sacensību norisi, ir jāsedz jau 2018.gada decembrī. Turklāt, ņemot vērā kārtējā gada IZM valsts budžeta programmā „Sports” paredzēto līdzekļu (ta skaitā apakšprogrammā 09.16.00 „Dotācija nacionālās nozīmes starptautisku sporta pasākumu organizēšanai Latvijā”) sadales procedūru, līdz 2019.gada janvāra sākumam nav iespējams nodrošināt sacensību organizēšanai nepieciešamo valsts budžeta līdzfinansējuma piešķiršanu. Papildus atzīmējams fakts, ka 2019.gadā Latvijā norisināsies arī citi nacionālas nozīmes starptautiski sporta pasākumi, kuru organizēšanai pieprasītais valsts budžeta līdzfinansējums būtiski pārsniedz 2019.gada IZM valsts budžeta programmas 09.00.00 „Sports” apakšprogrammā 09.16.00 „Dotācija nacionālas nozīmes starptautisku sporta pasākumu organizēšanai Latvijā” sadalei pieejamo līdzekļu apjomu (242 415 *euro*), jo lielākā daļa (300 000 *euro*) no kopējiem šajā apakšprogrammā pieejamajiem līdzekļiem (542 415 *euro*) ir paredzēti 2019.gada FIA Eiropas rallija čempionāta posma organizēšanai nepieciešamās licences iegādei.  IZM ieskatā viens no risinājuma variantiem ir valsts līdzfinansējuma piešķiršana abu minēto sporta sacensību organizēšanas izdevumu segšanai vēl 2018.gadā, turkāt tādā apmērā, kas nepārsniedz šāda līmeņa sporta sacensību organizēšanai iepriekšējos gados piešķirto līdzfinansējumu, kā arī apmērā, kādu ir iespējams apgūt līdz 2018.gada 31.decembrim. Tādejādi nepieciešamais valsts līdzfinansējuma apmērs būtu 195 000 *euro*, tai skaitā 2019.gada FIL pasaules kausa posma kamaniņu sportā organizēšanai (LKSF) 120 000 *euro*, savukārt 2019.gada IBSF Eiropas kausa posma skeletonā un bobslejā divniekiem organizēšanai (LBSF) 75 000 *euro*.  Papildus līdzfinansējums no valsts budžeta nepieciešams arī divu valsts (IZM) pārvaldībā esošo nacionālo sporta bāzu – Bobsleja un kamaniņu trases „Sigulda”, kā arī Sporta centra „Mežaparks” – attīstībai. Jāatzīmē, ka divām citām valsts (IZM) pārvaldībā esošajām nacionālajām sporta bāzēm (Kultūras un sporta centram „Daugavas stadions” un Tenisa centram „Lielupe”) valsts līdzfinansējums sporta infrastruktūras attīstībai jau ir ticis piešķirts (skatīt Ministru kabineta 2018.gada 23.oktobra rīkojuma Nr.539 „Par apropriācijas pārdali” 1.1., 1.3. un 1.4.apakšpunktus).  SIA „Bobsleja un kamaniņu trase „Sigulda”” 2018.gada 31.oktobra vēstulē Nr.01-11/11 informē, ka 2018./2019.gada sezonā trasē norisināsies trīs visaugstākā līmeņa starptautiskas sporta sacensības – IBSF Pasaules kausa posms skeletonā un bobslejā divniekiem, FIL Pasaules kausa posms kamaniņu sportā (kura ietvaros papildus norisināsies arī sacensības komandu stafetē), kā arī IBSF Eiropas kausa posms skeletonā un bobslejā divniekiem. Vēstulē sniegta informācija par 2018.gada vasarā trases infrastruktūras uzlabošanā paveiktajiem darbiem, vienlaikus norādot uz papildus veicamajiem pasākumiem, kuri būtu jāīsteno, lai sekmīgi nodrošinātu gan iepriekšminēto sporta sacensību, gan ikdienas treniņprocesa norisi:   1. nepieciešama jauna kalna kravas automašīna sportistu pacelšanai no finiša uz startu; 2. jāveic apskaņošanas sistēmas izbūve slēgtajā parkā bobsleja sacensībās) un jaunizveidotajā iesildīšanās celiņā; 3. jāizveido satelīta TV translācijas aparatūras lielas jaudas stacionārs elektroenerģijas pieslēgums; 4. jāveic saldēšanas iekārtu termokontroles parametru konvertēšana ar „*Analog RTD/V signal converter*”; 5. jāveic amonjaka kompresoru eļļas dzesētāju rekonstrukcija.   Kopā minēto darbu veikšanai provizoriski nepieciešami vismaz 50 000 *euro* un tie būtu paveicami līdz 2018.gada 31.decembrim.  SIA „Sporta centrs „Mežaparks”” 2018.gada 5.novembra vēstulē Nr.1-7/79 informē par vairākiem veicamajiem pasākumiem Sporta centra „Mežaparks” infrastruktūras attīstībai, kam provizoriski nepieciešami vismaz 163 083 *euro*. Izvērtējot minēto finanšu pieprasījumu, prioritāri būtu nepieciešams nodrošināt atbilstoša stāvlaukuma izbūvi, veikt āra laternu nomaiņu, nodrošināt atbilstošas ventilācijas sistēmas izveidi vienā no sporta telpām, veikt centra pagrabā esošo ūdensvadu un to savienojumu remontu, kā arī iegādāties papildus inventāru un aprīkojumu pilnvērtīgai sporta centra darbības nodrošināšanai. Iepriekšminēto darbu nepieciešamība pamatojama ar turpmāk minētiem apsvērumiem. Ņemot vērā, ka Rīgas pilsētas būvvalde, 2017.gadā apsekojot Sporta centra „Mežaparks” teritoriju, konstatēja, ka esošais auto stāvlaukums neatbilst normatīvo aktu prasībām, tika veiktas nepieciešamās darbības (izstrādāts projekts un veikts iepirkums „Teritorijas un stāvvietas labiekārtošana Roberta Feldmaņa ielā 11, Rīgā”, ID: SCM/2018/1), lai nodrošinātu normatīvo aktu prasību izpildi. Iestājoties gada tumšajam periodam, akūta nepieciešamība ir sakārtot āra apgaismojumu, nomainot 4 laternu apgaismojuma konsoles uz enerģijas taupošajām LED konsolēm. Papildus minētam vienā no sporta telpām (kuru izmanto Latvijas Triatlona federācija), kvalitatīva treniņu procesa nodrošināšanai ir nepieciešams telpu aprīkot ar ventilācijas sistēmu. Ņemot vērā to, ka sporta centra pagrabā avārijas stāvoklī atrodas nolietoti un korozijas saēsti ūdensvadi un to savienojumu vietas (flanči), tos ir nepieciešams nomainīt pēc iespējas ātrāk, lai novērstu avārijas situācijas izveidošanos un nodrošinātu sporta centra pilnvērtīgu nepārtrauktu darbību. Tāpat sporta centram ir nepieciešams uzlabot tā rīcībā esošo inventāru un aprīkojumu (gan sporta, gan centra telpu uzturēšanai nepieciešamo inventāru). Kopā minēto darbu veikšanai provizoriski nepieciešami vismaz 50 000 *euro* un tie būtu paveicami līdz 2018.gada 31.decembrim.  IZM ir veikusi sākotnējo izvērtējumu par finansējuma piešķiršanas 2019.gada FIL pasaules kausa posms kamaniņu sportā un 2019.gada IBSF Eiropas kausa posms skeletonā un bobslejā divniekiem organizēšanai atbilstību komercdarbības atbalsta kontroles regulējumam. Lai kādu pasākumu varētu klasificēt kā komercdarbības atbalstu, tam vienlaikus jāatbilst visām četrām kumulatīvām pazīmēm[[1]](#footnote-1):  *1. pazīme*: Atbalsts tiek sniegts no publiskiem resursiem;  *2. pazīme*: Atbalsta saņēmējs veic saimniecisku darbību un attiecībā uz to gūst ekonomiskas priekšrocības, kādas tas nevarētu gūt normālos komercdarbības veikšanas apstākļos;  *3. pazīme*: Pasākums ir selektīvs pēc sava rakstura;  *4. pazīme*: Atbalsts ietekmē konkurenci un tirdzniecību Eiropas Savienības iekšējā tirgū.  IZM ieskatā finansējuma piešķiršana minēto sporta sacensību organizēšanai nav kvalificējama kā atbalsts saimnieciskās darbības veikšanai. Uzsverams, ka minētās sporta sacensības ir iespējams apmeklēt bez maksas (netiek pārdotas biļetes), kā arī sporta federācijas nepārdod šo sporta sacensību apraides tiesības (tieši otrādi, LKSF gadījumā ir pat jāmaksā par sacensību producēšanu TV), kā rezultātā minētās sporta biedrības (federācijas), organizējot šīs sporta sacensības, neveic papildus saimniecisko darbību. Papildus minētam uzsverams, ka šo sporta sacensību organizēšana tiešā veidā ir saistīta ar valsts politikas īstenošanu sporta nozarē. Tāpat konstatējams, ka minētā atbalsta sniegšana nerada konkurences kropļojumu Eiropas Savienības līmenī, jo konkrēto sporta sacensību rīkošanas tiesības 2018./2019.gada sacensību sezonai jau ir piešķirtas (šo sporta sacensību rīkošana tieši Latvijā (Bobsleja un kamaniņu trasē „Sigulda”) ir iekļauta attiecīgā sporta veida starptautiskās sporta federācijas (FIL un IBSF) kalendārā), turklāt tās ir piešķīrusi neatkarīga trešā puse (attiecīgā sporta veida starptautiskā sporta federācija – FIL un IBSF), kā rezultātā citas valstis un trases, kuras nav iekļautas attiecīgā sporta veida starptautisko sporta sacensību kalendārā 2018./2019.gada sacensību sezonai, nevar organizēt šāda veida sporta sacensības. Iepriekšminētā rezultātā secināms, ka papildus finansējuma piešķiršana 2019.gada FIL pasaules kausa posms kamaniņu sportā un 2019.gada IBSF Eiropas kausa posms skeletonā un bobslejā divniekiem organizēšanai vienlaikus neatbilst visām Komercdarbības atbalsta kontroles likuma 5.pantā noteiktajām pazīmēm un attiecīgi minētais atbalsts nav uzskatāms par komercdarbības atbalstu.  IZM ir veikusi sākotnējo izvērtējumu par finansējuma piešķiršanas Sporta centra „Mežaparks” infrastruktūras attīstībai, kā arī inventāra un aprīkojuma iegādei atbilstību komercdarbības atbalsta kontroles regulējumam un konstatējusi, ka minētā atbalsta sniegšana nerada konkurences kropļojumu Eiropas Savienības līmenī, ņemot vērā sporta centra darbības izteikti lokālo raksturu, t.i., darbība nav vērsta uz ārvalstu apmeklētāju piesaistīšanu. Tāpat uzsverams, ka Sporta centra „Mežaparks” īpašniece ir SIA „Sporta centrs „Mežaparks””, kuras 100% kapitāla daļu turētāja ir valsts (IZM), kā rezultātā nodrošināt sporta bāzes infrastruktūras atbilstību normatīvo aktu prasībām, kā arī nodrošināt sporta bāzes kā nekustamā īpašuma uzturēšanu un attīstību ir valsts (IZM) pienākums. Sporta centrs „Mežaparks” kā sporta bāze pamatā tiek izmantota mācību-treniņu procesam un vietēju (nacionāla līmeņa) sporta sacensību organizēšanai, kā arī dažādu ar sportu saistītu atbalsta procesu nodrošināšanai (tai skaitā sporta medicīnas rehabilitācijas vajadzībām). Šajā sporta bāzē var norisināties arī starptautiska līmeņa sacensības, bet pēdējos gados to skaits ir bijis salīdzinoši neliels. Minētās sporta bāzes darbība un attīstība ir saistīta ar valsts funkciju izpildi sporta nozarē, t.i. valsts nozīmes sporta infrastruktūras uzturēšanu Latvijas iedzīvotāju (it īpaši bērnu un jauniešu) fizisko aktivitāšu līmeņa paaugstināšanai, tostarp arī izglītības iestāžu un sporta klubu audzēkņu, fizisko aktivitāšu nodrošināšanai, kā arī Latvijas sportistu (tai skaitā Latvijas izlases sportistu) treniņu procesa nodrošināšanai. Jāņem vērā arī fakts, ka sporta bāzes plānotā tvēruma zona ir lokāla, tā atrodas tālu no tuvākās robežas, netiek plānots popularizēt bāzes mērķauditorijām ārvalstīs, kā arī nav plānots būtisks tvēruma zonas paplašinājums. Papildus uzsverams, ka SIA „Sporta centrs „Mežaparks””, veicot saimniecisko darbību (nodrošinot sporta centra darbību), visus ieņēmumus iegulda sporta centra uzturēšanai (peļņu negūst). Iepriekšminētā rezultātā secināms, ka papildus finansējuma (50 000 *euro* apmērā) piešķiršana Sporta centra „Mežaparks” infrastruktūras attīstībai, kā arī inventāra un aprīkojuma iegādei vienlaikus neatbilst visām Komercdarbības atbalsta kontroles likuma 5.pantā noteiktajām pazīmēm un attiecīgi minētais atbalsts nav uzskatāms par komercdarbības atbalstu.  IZM ir veikusi sākotnējo izvērtējumu arī par finansējuma piešķiršanas Bobsleja un kamaniņu trase „Sigulda”” infrastruktūras attīstībai, kā arī inventāra un aprīkojuma iegādei atbilstību komercdarbības atbalsta kontroles regulējumam un konstatējusi, ka minētā atbalsta sniegšana nerada konkurences kropļojumu Eiropas Savienības līmenī, ņemot vērā, ka trases pamatdarbība ir vērsta uz Latvijas kamaniņbraucēju, kā arī bobsleja un skeletona sportistu mācību-treniņu procesa nodrošināšanu, ņemot vērā trases kā inženiertehniskās un sporta būves darbību izteikti specifiskā tirgū (ņemot vērā nelielo šāda veida būvju skaitu Eiropas Savienībā), izteikti ierobežotu potenciālo klientu loku (salīdzinoši maza skaita bobsleja, skeletona un kamaniņu sportisti, kuri ir atbilstoši sagatavoti), izteikto darbības sezonalitāti, kā arī trases atrašanās vietu (Austrumeriropā un Ziemeļeiropā bez Siguldas ir tikai vēl viena šāda veida trase, kura atrodas Lillehammerē (Norvēģijā)). Minētās trases darbība un attīstība ir saistīta ar valsts funkciju izpildi sporta nozarē, t.i. valsts nozīmes sporta infrastruktūras uzturēšanu, kā arī Latvijas sportistu (tai skaitā Latvijas izlases sportistu) treniņu procesa nodrošināšanai. Papildus uzsverams, ka SIA „Bobsleja un kamaniņu trase „Sigulda””, veicot saimniecisko darbību (nodrošinot trases darbību), visus ieņēmumus iegulda trases uzturēšanai (peļņu negūst). Tādejādi konstatējams, ka, ņemot vērā iepriekšminēto attiecībā uz trases darbību izteikti specifiskā tirgū, izteikti ierobežotu potenciālo klientu loku, izteikto darbības sezonalitāti, kā arī trases atrašanās vietu, papildus finansējuma (50 000 *euro* apmērā) piešķiršana Bobsleja un kamaniņu trases „Sigulda” infrastruktūras attīstībai, kā arī inventāra un aprīkojuma iegādei vienlaikus neatbilst visām Komercdarbības atbalsta kontroles likuma 5.pantā noteiktajām pazīmēm un attiecīgi minētais atbalsts nav uzskatāms par komercdarbības atbalstu. Tāpat uzsverams, ka Bobsleja un kamaniņu trases „Sigulda” īpašniece ir SIA „Bobsleja un kamaniņu trase „Sigulda””, kuras 100% kapitāla daļu turētāja ir valsts (IZM), kā rezultātā nodrošināt sporta bāzes kā nekustamā īpašuma uzturēšanu un attīstību ir valsts (IZM) pienākums.  IZM 2018.gada valsts budžeta programmā 09.00.00 „Sports” nav nepieciešamie līdzekļi (kopā 295 000 *euro* apmērā) līdzfinansējuma piešķiršanai Pasaules kausa posma kamaniņu sportā un Eiropas kausa posma skeletonā un bobslejā divniekiem organizēšanas izdevumu segšanu, kā arī Bobsleja un kamaniņu trases „Sigulda” un Sporta centra „Mežaparks” attīstībai, jo visi finanšu līdzekļi šajā budžeta programmā (tai skaitā tās apakšprogrammā 09.04.00 „Sporta būves” un 09.16.00 „Dotācija nacionālas nozīmes starptautisku sporta pasākumu organizēšanai Latvijā”), no kurām varētu piešķirt līdzekļus iepriekšminētajām vajadzībām, ir sadalīti un attiecīgi noslēgti līgumi par valsts budžeta finanšu līdzekļu (dotācijas) piešķiršanu. Noslēgtie līgumi neparedz finansējuma piešķīrēja – IZM – tiesības samazināt piešķirto finanšu līdzekļu apmēru līdzekļu pārdales gadījumā citām sporta federācijām (līgums paredz IZM tiesības samazināt līguma summu tikai tad, ja tiek izdarīti grozījumi likumā „Par valsts budžetu 2018.gadam”, vai sporta federācijas (organizācijas) neievēro pielīgtās saistības).  Tajā pat laikā, analizējot informāciju par citās IZM 2018.gada valsts budžeta programmās paredzēto līdzekļu apguvi 2018.gada 10 mēnešos, konstatējams, ka ir iespējams veikt līdzekļu pārdali no IZM 2018.gada budžeta apakšprogrammas 01.07.00 „Dotācija brīvpusdienu nodrošināšanai 1., 2., 3. un 4. klases izglītojamiem”  131 471 *euro* apmērā un IZM 2018.gada budžeta apakšprogrammā 01.15.00 „Sociālā atbalsta programma vispārējās izglītības pedagogiem” prioritārajam pasākumam „Par vispārējās izglītības pedagogu, kuri trīs gadus pirms pensionēšanās vecuma sasniegšanas pašvaldību dibināto skolu likvidācijas vai reorganizācijas gadījumā zaudē darbu, sociālā atbalsta sistēmas izveidi” piešķirtā finansējuma 163 529 *euro* apmērā. Līdzekļu ekonomija apakšprogrammā 01.07.00 „Dotācija brīvpusdienu nodrošināšanai 1., 2., 3. un 4. klases izglītojamiem” rodas, jo izglītojamo skaits 1.-4.klasēs un mācību dienu skaits faktiski ir mazāks nekā provizoriskajos aprēķinos sākotnēji bija plānots. Atzīmējams, ka minētā finansējuma pārdale neietekmēs šajā apakšprogrammā paredzēto pamatmērķu nodrošināšanu 2018.gadā. Savukārt līdzekļu ekonomija no apakšprogrammā 01.15.00 „Sociālā atbalsta programma vispārējās izglītības pedagogiem” prioritārajam pasākumam „Par vispārējās izglītības pedagogu, kuri trīs gadus pirms pensionēšanās vecuma sasniegšanas pašvaldību dibināto skolu likvidācijas vai reorganizācijas gadījumā zaudē darbu, sociālā atbalsta sistēmas izveidi” piešķirtā finansējuma rodas, jo sociālā atbalsta programmai bija ieplānoti līdzekļi 42 pedagogiem, bet līdz 2018.gada oktobra beigām atbalsts tika piešķirts tikai 11 pedagogiem. Atzīmējams, ka arī šī finansējuma pārdale neietekmēs šajā apakšprogrammā paredzēto pamatmērķu nodrošināšanu 2018.gadā.    Saskaņā ar likuma „Par valsts budžetu 2018.gadam” 31.panta 5.punktu finanšu ministram ir tiesības veikt apropriācijas pārdali starp programmām, apakšprogrammām un budžeta izdevumu kodiem atbilstoši ekonomiskajām kategorijām budžeta resoram likumā noteiktās apropriācijas ietvaros, ja ir pieņemts Ministru kabineta lēmums un Ministru kabinets ir deleģējis finanšu ministram tiesības veikt apropriācijas pārdali, nepiemērojot likuma 30. panta nosacījumus (tai skaitā 30.panta 1.punktā noteikto, ka kopējais pārdales apjoms starp pamatbudžeta programmām (apakšprogrammām) nedrīkst izraisīt katras atsevišķās programmas (apakšprogrammas) palielinājumu, kas būtu lielāks par pieciem procentiem no programmai (apakšprogrammai) apstiprinātās gada apropriācijas apjoma, kā arī 30.panta 10.punktā noteikto, ka nav pieļaujama apropriācijas pārdale citiem mērķiem no neatliekamajiem pasākumiem 2016.-2018. gadam, jaunajām politikas iniciatīvām un citiem prioritārajiem pasākumiem 2017.-2019. gadam un prioritārajiem pasākumiem 2018.-2020. gadam piešķirtā finansējuma). Minētā norma arī nosaka, ka šādu apropriācijas pārdali atļauts veikt, ja Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas nav iebildusi pret apropriācijas pārdali.  Ievērojot minēto, IZM ir izstrādājusi Ministru kabineta rīkojuma projektu „Par apropriācijas pārdali” (turpmāk – Rīkojuma projekts), kurš paredz:   1. atbalstīt apropriācijas pārdali no IZM 2018.gada budžeta apakšprogrammas 01.07.00 „Dotācija brīvpusdienu nodrošināšanai 1., 2., 3. un 4. klases izglītojamiem” 31 471 *euro* apmērā, kā arī IZM 2018.gada budžeta apakšprogrammā 01.15.00 „Sociālā atbalsta programma vispārējās izglītības pedagogiem” prioritārajam pasākumam „Par vispārējās izglītības pedagogu, kuri trīs gadus pirms pensionēšanās vecuma sasniegšanas pašvaldību dibināto skolu likvidācijas vai reorganizācijas gadījumā zaudē darbu, sociālā atbalsta sistēmas izveidi” piešķirtā finansējuma 163 529 *euro* apmērā uz IZM 2018.gada budžeta apakšprogrammu 09.16.00 „Dotācija nacionālās nozīmes starptautisku sporta pasākumu organizēšanai Latvijā” 195 000 *euro* apmērā 2019.gada janvārī Latvijā paredzēto nacionālas nozīmes starptautisku sporta sacensību organizēšanas izdevumu segšanai 2018. gadā, tai skaitā:    1. 2019.gada FIL pasaules kausa posma kamaniņu sportā organizēšanai (LKSF) – 120 000 *euro*;    2. 2019.gada IBSF Eiropas kausa posma skeletonā un bobslejā divniekiem organizēšanai (LBSF) – 75 000 *euro*. 2. atbalstīt apropriācijas pārdali no IZM 2018.gada budžeta apakšprogrammas 01.07.00 „Dotācija brīvpusdienu nodrošināšanai 1., 2., 3. un 4. klases izglītojamiem” 100 000 *euro* apmērā uz IZM 2018.gada budžeta apakšprogrammu 09.04.00 „Sporta būves” valsts pārvaldībā esošo nacionālo sporta bāzu attīstībai, tai skaitā:    1. SIA „Bobsleja un kamaniņu trase „Sigulda”” infrastruktūras attīstībai, kā arī inventāra un aprīkojuma iegādei – 50 000 *euro*;    2. SIA „Sporta centrs „Mežaparks”” infrastruktūras attīstībai, kā arī inventāra un aprīkojuma iegādei – 50 000 *euro*. 3. uzdevumu IZM normatīvajos aktos noteiktajā kārtībā sagatavot un iesniegt Finanšu ministrijā pieprasījumu valsts budžeta apropriācijas pārdalei atbilstoši rīkojuma 1. un 2. punktam. 4. uzdevumu finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par rīkojuma 1. un 2.punktā minēto apropriācijas pārdali un pēc Saeimas Budžeta un finanšu (nodokļu) komisijas atļaujas saņemšanas veikt apropriācijas pārdali. |
| 3. | Projekta izstrādē iesaistītās institūcijas un publiskas personas kapitālsabiedrības | Rīkojuma projektu izstrādāja IZM. Rīkojuma projekta izstrādes procesā notikušas konsultācijas ar Rīkojuma projektā minēto projektu īstenotājiem. |
| 4. | Cita informācija | Rīkojuma projekts tiešā veidā attiecas uz budžeta un finanšu politiku. Pastarpināti Rīkojuma projekts attiecas uz tūrisma, sporta un brīvā laika politiku (sporta politiku). |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un  administratīvo slogu |
| Projekts šo jomu neskar |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| **Rādītāji** | **2018** | | Turpmākie trīs gadi (*euro*) | | | | |
| **2019** | | **2020** | | **2021** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019.  gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020.  gadam | izmaiņas, salīdzinot ar vidēja termiņa budžeta ietvaru 2020.  gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi: | **0** | **0** | **0** | **0** | **0** | **0** | **0** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |  |  |
| 1.2. valsts speciālais budžets |  |  |  |  |  |  |  |
| 1.3. pašvaldību budžets |  |  |  |  |  |  |  |
| 2. Budžeta izdevumi: | **0** | **0** | **0** | **0** | **0** | **0** | **0** |
| 2.1. valsts pamatbudžets | *0* | *0* | *0* | *0* | *0* | *0* | *0* |
| 2.2. valsts speciālais budžets |  |  |  |  |  |  |  |
| 2.3. pašvaldību budžets |  |  |  |  |  |  |  |
| 3. Finansiālā ietekme: | **0** | **0** | **0** | **0** | **0** | **0** | **0** |
| 3.1. valsts pamatbudžets | *0* | *0* | *0* | *0* | *0* | *0* | *0* |
| 3.2. speciālais budžets |  |  |  |  |  |  |  |
| 3.3. pašvaldību budžets |  |  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar „+” zīmi) | X | 0 | 0 | 0 | 0 | 0 | 0 |
|  |  |  |  |  |  |
|  |  |  |  |  |  |
| 5. Precizēta finansiālā ietekme: | X  **0** | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |  |  |
| 5.2. speciālais budžets |  |  |  |  |  |  |
| 5.3. pašvaldību budžets |  |  |  |  |  |  |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pievienot anotācijas pielikumā): | Ņemot vērā to, ka jautājums pēc būtības ir saistīts ar valsts budžeta līdzekļu iekšēju pārdali, valsts budžeta ieņēmumi un izdevumi nemainās.  Izdevumi IZM 2018.gada budžeta apakšprogrammā 01.07.00 „Dotācija brīvpusdienu nodrošināšanai 1., 2., 3. un 4. klases izglītojamiem” par 131 471 *euro* apmērā samazināsies, kā arī par 163 529 *euro* samazināsies izdevumi IZM 2018.gada budžeta apakšprogrammā 01.15.00 „Sociālā atbalsta programma vispārējās izglītības pedagogiem” (no prioritārajam pasākumam „Par vispārējās izglītības pedagogu, kuri trīs gadus pirms pensionēšanās vecuma sasniegšanas pašvaldību dibināto skolu likvidācijas vai reorganizācijas gadījumā zaudē darbu, sociālā atbalsta sistēmas izveidi” piešķirtā finansējuma) [kopējais samazinājums par 295 000 *euro*], bet attiecīgi par 100 000 *euro* palielināsies IZM 2018.gada valsts budžeta programmas 09.00.00 „Sports” apakšprogrammā 09.04.00 „Sporta būves” paredzētie līdzekļi, kā arī par 195 000 *euro* palielināsies IZM 2018.gada valsts budžeta programmas 09.00.00 „Sports” apakšprogrammā 09.16.00 „Dotācija nacionālās nozīmes starptautisku sporta pasākumu organizēšanai Latvijā” paredzētie līdzekļi [kopējais palielinājums IZM 2018.gada valsts budžeta programmā 09.00.00 „Sports” par 295 000 *euro*].  Pārdalītais finansējums tiks novirzīts šādiem mērķiem:   1. 2019.gada FIL pasaules kausa posma kamaniņu sportā organizēšanai (LKSF) – 120 000 *euro*; 2. 2019.gada IBSF Eiropas kausa posma skeletonā un bobslejā divniekiem organizēšanai (LBSF) – 75 000 *euro*; 3. SIA „Bobsleja un kamaniņu trase „Sigulda”” infrastruktūras attīstībai, kā arī inventāra un aprīkojuma iegādei – 50 000 *euro*; 4. SIA „Sporta centrs „Mežaparks”” infrastruktūras attīstībai, kā arī inventāra un aprīkojuma iegādei – 50 000 *euro*. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projektam nav ietekme uz amata vietu skaita izmaiņām. | | | | | | |
| 8. Cita informācija | Pēc Rīkojuma projekta pieņemšanas IZM normatīvajos aktos noteiktā kārtībā sagatavos un iesniegs Finanšu ministrijā pieprasījumu valsts budžeta apropriācijas pārdalei.  IZM nodrošinās, ka ar Rīkojuma projektu pārdalītais finansējums tiks izlietots līdz 2018.gada 31.decembrim, sasniedzot Rīkojuma projektā norādīto finansējuma piešķiršanas mērķi. Šāds nosacījums tiks ietverts finansēšanas līgumos, kuri tiks slēgti starp IZM un finansējuma saņēmējiem. | | | | | | |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Projekts šo jomu neskar |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekts šo jomu neskar |

|  |
| --- |
| VI. Sabiedrības līdzdalība un komunikācijas aktivitātes |
| Projekts šo jomu neskar |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Rīkojuma projekta izpildi nodrošinās IZM. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Izglītības un zinātnes ministrs Kārlis Šadurskis

Severs 67047935

edgrs.severs@izm.gov.lv

1. Skatīt Līguma par Eiropas Savienības darbību 107.pantu un Komercdarbības atbalsta kontroles likuma 5.pantu. [↑](#footnote-ref-1)